Eduskunnan kuitit paljastavat: Tuntematon sotilas -näytös maksoi yli tuplasti enemmän kuin koko vuoden viinat

IS kävi läpi eduskunnan tämän vuoden laskut. Alkoholia on ostettu vain 7 000 eurolla. Eduskunnalle järjestetty Tuntematon sotilas -näytös Tennispalatsissa maksoi 18 873 euroa.

Tähän on tultu. Eduskunnan edustustiloihin on ostettu tänä vuonna alkoholia vain 7 051 eurolla.

Eikö eduskunnan tilaisuuksissa juoda enää viinaa?

– Eipä juuri, hallintojohtaja Pertti Rauhio vastasi.

IS kävi tutkailemassa eduskunnan tämän vuoden laskut. Osto- ja matkalaskuja oli yhteensä yli 10 000.

Alkon viinalaskuja oli vain kolme.

Kesällä eduskunta on ostanut olutta ja 15 euron italialaista punaviiniä 1 444 eurolla. Syksyllä diplomaatti-illallisia varten Alkosta on tullut kaksi lastia, yhteensä 5 607 euroa.

Diplomaatti-illallisilta jäi viinaa todennäköisesti myös varastoon. Iltaa varten tilattiin 72 pulloa punaviiniä (17,73 euroa/pullo), 82 pulloa valkoviiniä (19,27 euroa), 66 pulloa jälkiruokaviiniä (6,44 euroa), 16 pulloa konjakkia (40,32 euroa), 15 pulloa lakkalikööriä (10,80 euroa) ja 17 pulloa calvadosia (19,27 euroa).

– Täytyy ottaa huomioon, että kyse oli diplomaatti-illallisista, joita ei Euroopassa järjestetä pelkästään vesitarjoilulla. Omin voimin alkoholia ei kuluteta, Rauhio totesi.

Eduskunnan juhlissa viina ei siis juuri virtaa.

Eduskunta on hankkinut muun muassa näitä tuotteita.­

Eduskuntaryhmien ja puoluetoimistojen alkoholikuluista ei ole tietoa, koska puolueiden omat kulut ja kuitit eivät liity eduskunnan tilinpitoon.

Eduskunnan muu edustus on myös ollut vähemmän prameaa.

Paremmissa ravintoloissa on pidetty vain yksi edustustilaisuus. Puhemies Maria Lohela (sin) emännöi Marokon puhemiehen valtuuskuntaa ravintola Savoyssa 2 548 eurolla.

Hallintojohtaja Rauhio kiistää, että eduskunta tarkoituksella pihistäisi kuluistaan.

– Ei suoranaisesti. Tämä on ollut itsenäisyyden satavuotisjuhlavuosi ja kaikki tilaisuudet on asiallisesti järjestetty. On toimittu säästäväisesti mutta tarpeen mukaan, Rauhio totesi.

Isot laskut liittyvät peruskorjaukseen

Vanhan ajan korskeaa menoa ei eduskunnassa ole ollut vuosiin, mutta kyllä tilaisuuksiin silti rahaa uppoaa.

Esimerkiksi valtiopäivien avajaiset ja iltatilaisuus Finlandia-talossa maksoivat yhteensä 103 175 euroa.

Syyskauden alkupuolella eduskunta on tavannut käydä elokuvissa. Viime kuussa eduskunnalle järjestetty Tuntematon sotilas -näytös Tennispalatsissa maksoi 18 873 euroa.

Eduskunta vieraili katsomassa Tuntematonta sotilasta. Kuvassa näyttelijä Johannes Holopainen (vas., esitti Kariluotoa), näyttelijä Aku Hirviniemi (alikersantti Hietanen), kansanedustaja Hjallis Harkimo ja ohjaaja Aku Louhimies.­

Valtaosa eduskunnan isoista laskuista liittyi Eduskuntatalon peruskorjaukseen.

Edustamiseen ja matkustamiseen liittyvät laskut ylittävät harvoin kymmentätuhatta euroa.

Yksi harvoista yli kymppitonnin majoitus- ja ruokalaskuista oli NB8-maiden ulkoasian- ja puolustusvaliokuntien puheenjohtajakokous syyskuussa Asikkalan Lehmonkärjessä. Laskua kertyi 10 464 euroa.

Ja esimerkiksi maanpuolustuskurssin syyskuinen vierailu ja illallinen puhemiehen edustustiloissa maksoi 4 796 euroa, illanistujaisissa oli kaikkiaan 62 henkeä.

Ei isoja matkalaskuja

Eduskunta on jo vuosikausia rajoittanut matkojensa hintoja.

Aiemmin valiokunnan kaukomatkasta saattoi tulla yli sadantonnin kulut, ei enää.

Nykyisin myös harvemmin valiokuntaneuvos kuittaa koko laskun omalla kortillaan, vaan matkoille osallistuvat kansanedustajat maksavat matkansa itse omalla eduskunnan luottokortillaan.

Suurin yksittäinen matkalasku oli perustuslakivaliokunnan huhtikuinen matka Yhdysvaltoihin ja Kanadaan. Mukana matkassa oli 11 henkeä ja lennot maksoivat yhteensä 19 329 euroa.

Tarkastusvaliokunta puolestaan lensi Yhdysvaltioihin Islannin kautta ja yhdeksän hengen lentolippuihin kului 15 651 euroa.